John Houghton (karteuser)

John Houghton (født ca. 1487 i Essex i England, henrettet 4. mai 1535 på Tyburn i London) var en karteusereremitt og katolsk prest og den første engelske katolske bekjenner som døde martyrdøden som følge av Act of Supremacy innført av kong Henrik VIII av England. Han var også det første medlem av denne orden som døde som martyr. Han regnes i den katolske kirke som én av de førti martyrer fra England og Wales.

Liv og virke
Ifølge en av sine medbrødre i karteuserordenen ble han utdannet i Cambridge, men man finner ikke navnet hans i de opptegnelser derfra som fortsatt er bevart. Man finner heller ikke noen nedtegnelser om hans prestevielse.

Han trådte inn i ordenens London Charterhouse i 1516, ble sakristan der i 1523, og prokurator i 1528. I 1531 ble han prior av Beauvale Priory i Nottinghamshire. Men allerede i november samme år ble han valgt til prior for deres hus i London, og vendte da tilbake dit. I tillegg ble han våren etter utnevnt til provinsialvisitor, i ledelsen for de engelske karteuserne.

I april 1534 oppsøkte to utsendinger fra kongehuset London Charterhouse. Det var på den tiden kongen ønsket å få aksept for sitt ekteskap med Anne Boleyn. Pater Houghton opplyste dem om at det ikke var hans eller hans medbrødres kall å ta stilling til kongens affærer, at det ikke angikk ham om kongen ønsket å skille seg eller gifte seg, så lenge han ikke ble bedt om noen oppfatning («it pertained not to his vocation and calling nor to that of his subjects to meddle in or discuss the king's business, neither could they or ought they to do so, and that it did not concern him who the king wished to divorce or marry, so long as he was not asked for any opinion»). Han bad om at han og hans kommunite måtte bli unntatt fra å avlegge den ed som var avkrevd ifølge den nye Act of Succession. Dette førte til at både han og hans prokurator, Humphrey Middlemore, ble arrestert og bragt til Tower of London. Men ved utgangen av mai var de blitt overtalt til at eden var konsistent med deres katolske tro, med klausulen så lagt Kristi lov tillater («as far as the law of Christ allows»), og de vendte tilbake til sitt Charterhouse, der de og hele kommuniteten i nærvær av en stor væpnet styrke avla de aktuelle eder.

Men i 1535 ble kommuniteten bedt om å avlegge en ny ed som foreskrevet av Act of Supremacy (1534) og som anerkjente kong Henrik som overhodet for Church of England. Atter bad pater Houghton, denne gang sammen med lederne for to andre engelske karteuserhus (Robert Lawrence, prior av Beauvale, og Augustine Webster, prior av Axholme), om å deres klostre skulle bli fritatt. Men denne gangen ble de summarisk arrestert av Thomas Cromwell. De ble fremstilt for en spesialkommisjon i april 1535 og dømt til døden, sammen med Richard Reynolds O.Ss.S., en munk fra Syon Abbey.

Pater Houghton og to andre karteusere, pater Reynolds og pater and pater John Haile fra Isleworth, ble dømt til å bli hanged, drawn and quartered på Tyburn den 4. mai 1535.

De tre priorer ble bragt til Tyburn i deres hvite ordensdrakter - til forskjell fra hva som var vanlig, ble de ikke avkledt sine religiøse drakter. Fra sitt fangehull i Tower så Thomas More de tre karteuserne som de ble slept avsted og han utbrøt til sin datter: «Look, Meg! These blessed Fathers be now as cheerfully going to their deaths as bridegrooms to their marriage!» Pater John Houghton var den første som ble hengt opp. Han ble tatt ned mens han enda levde, og man satte straks i gang med å kutte ham opp.

Katolsk overlevering forteller at da Houghton skulle til å bli kuttet opp, rev bøddelen opp hans brystkasse for å ta ut hjertet, og da bad presten «O Jesus, what wouldst thou do with my heart?» 

Etter hans død ble legemet stykket opp ytterligere og hengt opp på forskjellige steder i London. 

Han ble saligkåret 9. desember 1886 av pave Leo XIII og kanonisert 25. oktober 1970 av pave Paul VI.

Referanser

Litteratur
 Oxford Dictionary of National Biography (2006)
 L. Hendriks: The London Charterhouse: its monks and its martyrs (1889)
 Robert Smythe: Historical account of charter-house . C. Spilsbury, London 1808.
 

Personer fra Essex
Engelske helgener
Karteusere
Engelske katolske prester
Engelske medlemmer av katolske ordener